99. ΠΡΑΞΙΣ ΝΟΜΟΘΕΤ. ΠΕΡΙΕΧΟΜΕΝΟΥ της 22/28 Δεκ. 1979 (ΦΕΚ Α΄ 288) Περί παρατάσεως της ισχύος των διατάξεων περί επιβολής αγορανομικού ελέγχου επί των μισθωμάτων. Έχοντες υπ’ όψει: 1)Τας διατάξεις του άρθρ. 44 παρ. 1 Συντάγματος. 2)Την έκτακτον, εξαιρετικώς επείγουσαν και απροβλέπτως ανακύψασαν ανάγκην συνεχίσεως του αγορανομικού ελέγχου των ως κατοικιών χρησιμοποιουμένων αστικών ακινήτων, υπό τους μέχρι τούδε ισχύοντας όρους. 3)Το ότι η Βουλή τελεί εν διακοπαίς, προτάσει του Υπουργικού Συμβουλίου, αποφασίζομεν: Άρθρ.1.-Η ισχύς των διατάξεων της από 9 Αυγ. 1978 Πράξεως Νομοθετ. Περιεχομένου «περί επιβολής αγορανομικού ελέγχου επί των μισθωμάτων των κατοικιών» (ΦΕΚ 123Α/9.8.1978) ως αύτη τροποποιηθείσα και συμπληρωθείσα εκυρώθη δια του υπ’ αριθ. 833/1978 Νόμου (ΦΕΚ 215Α/8.12.1978) παρατείνεται μέχρι τέλους Μαρτ. 1980. Επί των μισθώσεων αίτινες υπάγονται εις το άρθρ. 1 της ως άνω πράξεως νομοθετικού περιεχομένου, επιφυλασσομένης της εφαρμογής του άρθρ. 4 παρ. 1 αυτής, εξακολουθεί να καταβάλλεται μέχρι 31ης Μαρτ. 1980 το κατά την 31ην Δεκ. 1979 ισχύον «θεμιτόν» μίσθωμα. Άρθρ.2.-Συμβάσεις μισθώσεως αστικών ακινήτων περί ων το άρθρ. 1 της δια του Νόμ. 833/78 κυρωθείσης πράξεως νομοθετικού περιεχομένου, συναφθείσαι προ της δημοσιεύσεως της παρούσης βάσει των οποίων έχει συνομολογηθή δια το μετά την 1ην Ιαν. 1980 χρονικόν διάστημα, μίσθωμα πέραν του ισχύοντος «θεμιτού», διατηρούνται εν ισχύει, και ως προς το ποσόν του καταβλητέου μισθώματος, μόνον, όμως, εφ’ όσον φέρουν βεβαίαν χρονολογίαν ή έχουν κατατεθή, μέχρι της δημοσιεύσεως του παρόντος, εις την οικονομικήν Εφορίαν ή η χρονολογία συντάξεως του μισθωτηρίου αποδεικνύεται κατά τα διατάξεις της Πολιτικής Δικονομίας ή δια δικαστικής αποφάσεως, έστω και μεταγενεστέρως εκδιδομένης. Άρθρ.3.-Η ισχύς της παρούσης Νομοθετικής Πράξεως, ήτις κυρωθήσεται νομοθετικώς κατά το άρθρ. 44 παρ. 1 του Συντάγματος, άρχεται από της δημοσιεύσεώς της εις την Εφημερίδα της Κυβερνήσεως. 